श्रीधाम वृन्दावन मंदिरों की नगरी में रूप में जाना जाता है। श्रीकृष्ण की लीलास्थली होने के कारण इस पावन भूमि पर प्रारम्भ से ही भक्तों, संतों-साधकों का शुभागमन होता रहा है। इन भक्तों के हृदय में वृन्दावन की पुण्यभूमि में श्रीराधाकृष्ण की कृपा से निरन्तर अद्भुत चमत्कारिक साक्षात्कार हुए। वृन्दावन का देवालयी स्वरूप मध्यकाल में अधिक मुखरित हुआ, विभिन्न दूरस्थ क्षेत्रों से श्रीराधाकृष्ण के पावन प्रेम के वशीभूत हो अनेक भक्तगण यहाँ की सुरम्य भूमि में आकर स्वयं को इनकी लीलाओं में आत्मसात् करने लगे। इन्हीं महान भक्तों में बंगाल से पधारे श्री चैतन्य महाप्रभु का नाम अग्रगण्य है। श्री चैतन्य महाप्रभु ने ब्रज वृन्दावन की रेणुका में, यमुना के सुरम्य तट पर, अवस्थित प्राचीन वृक्षों और लता-पताओं में ही कृष्ण का अद्भुत साक्षात्कार किया। फलस्वरूप वे श्रीराधाकृष्ण के प्रेम में पागल होकर ‘हरिबोल’ के उद्घोष से दिशाओं को गुंजित करने लगे और जब यहाँ से वापस गये तो अपने छह प्रमुख शिष्यों- सर्वश्री सनातन, रूप, जीव, रघुनाथ भट्ट, गोपाल भट्ट एवं रघुनाथ दास गोस्वामियों को श्रीकृष्ण की भक्ति का प्रचार-प्रसार करने हेतु ब्रज भेजा और उन्हें प्रेरणा दी कि वहाँ जाकर अपने आराध्य की सेवा करें।